मनीषाले सम्झाउँदै सुस्तरी बोलिन्, ‘यस्तो भन्नुहुँदैन नी ! खै तिम्रो भाँडा कहाँ छोएको छु मैले ?’ तर, दीपिकाको स्वर झन् चर्को भयो, ‘कमिनी मेरो पानी छोइदिने ?’ उनी चिच्याइनन् मात्रै झम्टिनै पुगिन् । उनकी आमा कमला पनि आइपुगिन् र मनीषामथि खनिइन् । गाउँले जम्मा भए, दर्शक बने । मनीषा सार्वजनिक धारामा कुटिँदै थिइन्, गाउँलेहरू हौस्याउँदै थिए । मानौँ त्यहाँ कुनै मेला लागेको छ । मनीषा भन्छिन्, ‘आधा घन्टापछि फुत्केर घर पुगेँ । मेरो घाँटी, ढाड, खुट्टा कहाँ–कहाँ चोट लागेको थियो ।’ पानी लिन धारा पुगेकी मनीषा रित्तो गाग्री त्यहीँ छोडेर रुँदै घर फर्किइन् ।
